與公詡遊西禪新閣
作者：沈遼
朝代：宋

paragraphs: 清谿水浮青油幕，漾漾輕舟上西郭。
髙林參天轉山脚，山上黄葉山前落。
西禪道人屹重閣，松風泠泠半天作。
左江右湖若可酌，青山四圍走巘崿。
道逢支遁躡禪屩，方水幽尋同一噱。
世事區區爲名縛，生死去來一丘貉。
不如林間寄冲漠，笑傲髙明秋氣索。
日斜回舟興不薄，有意重來何用約。
吾歸南岡若孤鶴，新月纖纖下簾箔。
坐想行臺夜更樂，橋下水聲鳴鑿鑿。